Document ID: 32012D0250

РЕШЕНИЕ ЗА ИЗПЪЛНЕНИЕ НА КОМИСИЯТА
от 8 май 2012 година
за изменение на Решение 2008/855/ЕО по отношение на мерките за контрол на здравето на животните, свързани с класическата чума по свинете в Германия
(нотифицирано под номер C(2012) 2992)
(текст от значение за ЕИП)
(2012/250/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (2), и по-специално член 10, параграф 4 от нея,
като има предвид, че:
(1)
С Решение 2008/855/ЕО на Комисията от 3 ноември 2008 г. относно мерките за контрол на здравето на животните, свързани с класическа чума по свинете в някои държави-членки (3), се установяват някои мерки за контрол във връзка с класическата чума по свинете във включените в приложението към посоченото решение държави членки или техни региони. Този списък включва части от територията на федералните провинции Rheinland-Pfalz и Nordrhein-Westfalen в Германия.
(2)
Германия информира Комисията за последното развитие по отношение на болестта класическа чума по свинете при диви свине в райони на федералните провинции Rheinland-Pfalz и Nordrhein-Westfalen, посочени в приложението към Решение 2008/855/ЕО.
(3)
От посочената информация става ясно, че класическата чума по свинете при дивите свине е ликвидирана във федералните провинции Rheinland-Pfalz и Nordrhein-Westfalen. В съответствие с това мерките, предвидени в Решение 2008/855/ЕО, следва вече да не се прилагат спрямо тези региони, а вписването за Германия в списъка в част I от приложението към посоченото решение следва да бъде заличено.
(4)
Поради това Решение 2008/855/ЕО следва да бъде съответно изменено.
(5)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
В приложението към Решение 2008/855/ЕО точка 1 от част I се заличава.
Член 2
Адресати на настоящото решение са държавите членки.
Съставено в Брюксел на 8 май 2012 година.

Labels: 20
18
6